РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/270-12

15. новембар 2012. године

Б е о г р а д

З А П И С Н И К

са Четврте седнице Одбора за дијаспору и Србе у региону

У среду, 14. новембра 2012. године, у просторијама Дома Народне скупштине, у сали 2. са почетком у 11,00 часова, одржана је Четврта седница Одбора за дијаспору и Србе у региону.

Седници Одбора присуствовало је дванаест народних посланика, чланова и заменика чланова Одбора: Александар Чотрић, председник; Душица Николић, члан, проф др Марко Атлагић, члан; Александра Ђуровић, члан; Миодраг Линта, члан; др Јанко Веселиновић, члан; Миодраг Стојковић, члан; Весна Степић, заменик члана, др Дијана Вукомановић, члан; Јелена Травар Миљевић, члан; Милорад Стошић, члан и Невена Стојановић, члан.

Оправдано одсутни : Ивица Тончев, члан; Петар Петковић, члан и Милан Лапчевић, члан .

Седници нису присуствовали: Сања Чековић, члан и Сања Јефић Бранковић, члан.

С обзиром на предложену тачку дневног реда, као и чињеницу да је постављена директорка Канцеларије за сарадњу са дијаспором и Србима у региону, седници су присуствовали др Славка Драшковић директорка Канцеларије за дијаспору и Србе у региону и заменик директора Александар Влајковић.

Председник Одбора Александар Чотрић отворио је седницу и констатовао кворум. На предлог председника Одбора, једногласно је усвојен следећи

Дневни ред

1. Разматрање Предлога закона о буџету Републике Србије за 2013. годину у делу који се односи на Канцеларију за сарадњу са дијаспором и Србима у региону;

2. Разно

На почетку седнице, председник је поздравио новоизабрану директорку и заменика директора Канцеларије за сарадњу са дијаспором и Србима у региону и дао им реч.

Др Славка Драшковић је најпре поздравила присутне, а потом изнела своје виђење рада Канцеларије и сарадње са Одбором за дијаспору и Србе у региону. Када је у питању разматрање Предлога закона о буџету, ближе објашњење је дао заменик директорке Канцеларије, Александар Влајковић, који је образложио потребу да се у описном делу члана 7. Предлога Закона, раздео 3, глава 3.22 функција 410 у економској класификацији 421 „Стални трошкови“ описни део ове класификације промени и гласи : „Део средстава ове апропријације намењен је преношењу ТВ програма из Србије у свет и унапређивању комуникације са дијаспором посредством интернета и нових технологија“

Чланови Одбора су поздравили представнике Канцеларије и изразили жељу за добром сарадњом у циљу унапређења веза матице са дијаспором и Србима у региону, као и очекивање да Канцеларија буде боље повезана са Комесаријатом за избеглице.

На предлог члана Одбора др Јанка Веселиновића уз образложење се у описном делу у економској класификацији 481 „Дотације невладиним организацијама“ додаје Матици исељеника и Срба у региону“.

Како је примећено у економској класификацији 481. да у описном делу нису обухваћене све земље где наша дијаспора живи, изнет је предлог да се „Дотације невладиним организацијама“ у описном делу ове класификације речи: „европским земљама и прекоокеанским земљама, замењују речима: „ и осталим земљама у свету где живи наша дијаспора,“ .

Одбор је закључио да се кроз Извештај Одбору за финансије, републички буџет и контролу трошења јавних средстава, а у складу са чланом 173. Став 2. Пословника Народне скупштине, покрене иницијатива за следећи амандман: „У члану 7. Предлога Закона, раздео 3, глава 3.22 функција 410 у економској класификацији 421 „Стални трошкови“ описни део ове класификације мења се и гласи :

„Део средстава ове апропријације намењен је преношењу ТВ програма из Србије у свет и унапређивању комуникације са дијаспором посредством интернета и нових технологија“ , а у економској класификацији 481 „Дотације невладиним организацијама“ у описном делу ове класификације речи: „европским земљама и прекоокеанским земљама, замењују се речима: „ и осталим земљама у свету где живи наша дијаспора, Матици исељеника и Срба у региону,“

У образложењу ће да стоји следеће:

Одбор је закључио да предложена формулација класификације 421 није потпуна и свеобухватна, па амандманом предлаже да се овај део описне класификације измени у смислу давања могућности коришћења нових технологија, којима се поспешује бржа и ефикаснија комуникација и сарадња са дијаспором у циљу боље и брже информисаности дијаспоре о збивањима у матици.

У описном делу класификације 481 Одбор сматра да треба наведене речи заменити адекватним у циљу уврштавања и оних земаља у којима живи наша дијаспора, а постојећом формулацијом није обухваћена. Такође се врши допуна да се средства ове апропријације намене и Матици исељеника и Срба у региону, имајући у виду њен национални значај и улогу, коју је до сада имала у друштву, њен шездесеттрогодишњи рад и постојање, огромну архивску грађу и друге посебности којима се издваја од осталих невладиних организација, а чије „преживљавање“ без редовних финансијских средстава би било озбиљно угрожено.

За известиоца Одбора за дијаспору и Србе у региону на седници Одбора за финансије , републички буџет и контролу трошења јавних средстава одређен је Александар Чотрић, председник Одбора.

Једногласно је усвојен записник са треће седнице Одбора.

Седница је завршена у 13,00 часова.

СЕКРЕТАР ПРЕДСЕДНИК

-------------------------------------- ----------------------------------

Весна Матић Вукашиновић Александар Чотрић